SPOROČILO ZA JAVNOST

ZA TAKOJŠNJO OBJAVO

**Gostovanje Baleta SNG Maribor na Madžarskem**

***Romeo in Julija* v koreografiji Valentine Turcu v Budimpešti**

**MARIBOR, 12. JULIJ — Balet Slovenskega narodnega gledališča se je odpravil na gostovanje v Budimpešto na Madžarskem, ker bo v prestižnem letnem gledališču na prostem Margitsziget v četrtek, 13. julija 2023, nastopil z baletom Sergeja Prokofjeva *Romeo in Julija* v koreografiji Valentine Turcu.** **V naslovnih vlogah veronskih ljubimcev bosta v Budimpešti plesala Catarina de Meneses in Tamás Darai.**

Gledališče na prostem Margitsziget, ki se nahaja na slikovitem otoku Margit v osrčju reke Donave, letos praznuje 85-letnico delovanja. Zadnji dve desetletji pod vodstvom generalne in umetniške direktorice Teodóre Bán bogati kulturno poletno sezono madžarske prestolnice, ki letos slavi 150-letnico združitve Bude in Pešte v Budimpešto, z doživetji poezije, glasbe in plesa, družinskih in otroških programov ter razstav.

Brezčasna Shakespearjeva zgodba o tragični ljubezni Romea in Julije na glasbo Sergeja Prokofjeva je v koreografski interpretaciji Valentine Turcu s svojimi univerzalnimi temami ljubezni, čutnosti in strasti od premiere leta 2012 očarala občinstvo in prejela pohvale kritikov.

Gostovanje z *Romeom in* *Julijo* je že drugo gostovanje mariborskega Baleta na tej lokaciji, lansko leto so večtisočglavo občinstvo navdušili z baletnim dvojcem Edwarda Cluga *Carmina Burana* in *Le Sacre du printemps*, ki je na veliko odmevalo pri občinstvu v Budimpešti.

To je že drugo letošnje gostovanje umetniških ansamblov Slovenskega narodnega gledališča Maribor na Madžarskem, s katerim predstavljajo bogato slovensko umetniško dediščino na mednarodnem prizorišču in ponujajo priložnosti za krepitev kulturnih vezi. Aprila se je 10. Gledališke olimpijade z uprizoritvijo *Immaculata* po romanu Colma Toibina *Marijin testament* v izvedbi Nataše Matjašec Rošker udeležila Drama SNG Maribor.

###

Več informacij https://margitszigetiszinhaz.hu/en/margaret-island-theater/

Fotografije za medije so na voljo v spletnem medijskem središču

https://www.sng-mb.si/2023/01/26/romeo-in-julija/

dodatne informacije

Alan Kavčič

041/697-121